En kugle i vandkanten påkaldte sig fredag middag en tyskers opmærksomhed, da vedkommende gik på stranden mellem Løkken og Lønstrup. Tyskeren tog billeder af fundet og kontaktede politiet, der straks sendte billederne videre til Forsvarets Ammunitionsrydningstjeneste. Ammunitionsrydderne besluttede sig hurtigt for at tage fra basen i Skive til stranden på den nordjyske vestkyst på baggrund af billederne. Imens afspærrede politiet et større område af stranden. Klokken 16.30 havde Nordjyllands Politi stadig ingen oplysninger om, hvad det var, der var dukket op. - Om det er en mine eller udstyr fra fiskeri, ved vi ikke, men ammunitionsrydningstjenesten har vurderet, at det er noget, de vil kigge på. Ifølge mine oplysninger vil der ske en kontrolleret sprængning på stranden indenfor ganske kort tid, siger Karsten Højrup Kristensen, der er vagtchef ved Nordjyllands Politi. TV2 Nord har vist billedet til Gert Normann, der er direktør ved Sea War Museum Jutland. Han er overbevist om, at der ikke er tale om en mine. - Det er en gammel trawlkugle, sandsynligvis engelsk eller tysk. Der er flere af dem ned ad kysten, eksempelvis ved Akvariet i Thyborøn. De står også ved indkørsler til flere sommerhuse, skriver Gert Normann til TV2 Nord. Genstanden blev sprængt i stykker klokken 16.55, og herefter blev den besigtiget. Det viste sig ganske rigtigt at være en genstand fra et trawl på en fiskerbåd, skriver vagtchef Karsten Højrup Kristensen i en pressemeddelelse. Han tilføjer, at ingen har været i fare ved hændelsen, og at der fredag eftermiddag foregår oprydning på stedet, hvorefter afspærringen vil blive ophævet. Trawlkuglen blev fundet fredag klokken 11.57.

Referat:
Stranden mellem Løkken og Lønstrup var fredag eftermiddag spærret, mens ammunitionsryddere undersøgte en genstand. Der var dog ikke tale om ammunition.